Rythym ha blous

Eghen a vusek afro-amerikanek a dhallathas e'n 1940ow ew **rythym ha blous**, berrhes dhe **R&B** dell ew usys.

Ma R&B moy gerysda hedhyw ages an 1940ow, pan dhallathas. Hi a gomprehend 'jump blues', 'doo-wop', 'soul', an twist, Motown, disco, 'funk', rap ha hip-hop. Drefen hy dhe janjya en feur dres an bledhydnyow, possybyl ew dhe wul mencyon "rhythm ha blous hengovek" ha "rhythm ha blous kevos". Hi a dhallathas en Sekond Gwerryans an Bes pan eth meur a dus du a statys soth an Statys Unys rag oberi e'n citys meur. 

Usys veu an term *"Rhythm and Blues"* en kensa en 1949 gen Jerry Wexler en lever termyn "Billboard". Dell wra an term kampoll, rythym ha blous a dheuth dhort an blous, bes em dhe hei pols krev (ema dhe'n brassa radn a ganow R&B pajar pols e'n barr gen an poslev war an sekond ha pajwora pols).

## R&B a-varr
E rekordyas Louis Jordan *"G. I. Jive"* en 1944, *"Caldonia"* en 1945 ha *"Choo Choo Ch'Boogie"* en 1946, en ehen henwys *jump blues*.

## An 1950ow

En 1949, Fats Domino a rekordyas *"The Fat Man"* hag en 1956 versyon a'n gan *"Blueberry Hill"*. Chuck Berry a rekordyas *"Maybellene"* en 1955 ha *"Roll Over Beethoven"* en 1956. Chuck Berry ew gelwys matern R&B.

Udn aral o Little Richard a rekordyas *"Tutti Frutti"* en 1955, *"Long Tall Sally"* ha *"Good Golly Miss Molly"* en 1958.

E'n 1950ow R&B a dhisplegyas dhe 'rock'n'roll' pan wrug kanoryon gwydn pekar ha Bill Haley hag Elvis Presley settya kanow gwlas dhe rythmow R&B. R&B ew gelwys **"rock'n'roll du"** terweythyow ha kanoryon pekar ha Fats Domino, Chuck Berry ha Little Richard ew konsidrys emesk ragresoryon rock'n'roll.  

### Soul
Styr *soul* ew "enev". Leveris ew kaner ha pianydh Ray Charles dhe dhevisya *soul*. Ev a dhallathas rekordya en 1951.

Onan aral a dhallathas e'n keth termyn o James Brown a dhisplegyas *funk*. Haval ort *soul* ew funk bes an poslev ew war gensa pols an barr gen rythym treusakennek.  

## An 1960ow
### An Twist
En 1959 Hank Ballard and the Midnighters a rekordyas *"Teardrops on Your Letter"*. War du aral an brekord o kan henwys *"The Twist"*. En 1960 Chubby Checker a rekordyas y versyon y honan a *"The Twist"*, hag ev a dhevisyas dons rag mos gen an gan. E teuth an dons fest gerysda en ollvesek. An nessa bledhen Chubby Checker a rekordyas *"Let's Twist Again"*.

### Motown
En 1959 fondys veu kowethyans Motown gen Berry Gordy en Detroit. Kanoryon moyha gerysda Motown ew Diana Ross, Smokey Robinson, Stevie Wonder ha Michael Jackson.

### R&B en Breten Veur
E'n 1960ow bagasow pekar ha'n Rolling Stones, Manfred Mann ha'n Kinks a wre goslowes ort rekords koth R&B ha gwari ehen dredanek a R&B.

## Tus eral a vri en R&B
Tus erel a vri en R&B a gomprehend Booker T and the MG's, Sly & The Family Stone, Ike Turner, Tina Turner, Whitney Houston, Destiny's Child (a gomprehendyas Beyoncé), Luther Vandross, Alexandra Burke ha Mary J Blige.


Louis_Jordan,_New_York,_N.Y.,_ca._July_1946_(William_P._Gottlieb_04721).jpg|Louis Jordan
Fats_Domino_1956.png|Fats Domino
Bo-Diddley.jpg|Bo Diddley
Destiny_Child_at_Super_Bowl_XLVII_halftime_show.jpg|Destiny's Child
Little_Richard_1957_(crop).jpg|Little Richard
Diana_Ross_(1982).jpg|Diana Ross
Helmfrid-sofa4_Touched.JPG|The Kinks